tttarun/llama2_hindi huggingface dataset:
प्रायद्वीपीय भारत के जटिल सामाजिक-सांस्कृतिक वातावरण का चित्र प्रारंभिक संगम साहित्य में प्रस्तुत किया गया है। विवेचना कीजिये।
उत्तर :
हल करने का दृष्टिकोण-
भूमिका
संगम साहित्य में प्रस्तुत सामाजिक-संस्कृतिक दशा
निष्कर्ष
प्रायद्वीपीय भारत या दक्षिण भारत का क्रमबद्ध इतिहास हमें जिस साहित्य से ज्ञात होता है उसे संगम साहित्य के रूप में जाना जाता है । संगम–तमिल कवियों, विद्वानों, आचार्यों, ज्योतिषियों एवं बुद्धिजीवियों की एक परिषद् थी। तमिल भाषा में लिखे गये प्राचीन साहित्य को ही संगम साहित्य कहा जाता है। प्रमुख संगम ग्रंथ जिनमें हमें तत्कालीन समाज एवं संस्कृति की जानकारी मिलती है- शिलप्पादिकारम्, मणिमैखले और जीवक चिन्तामणि हैं।
तत्कालीन समाज एवं संस्कृति के विषय में जानकारी प्राप्त करने का संगम साहित्य महत्त्वपूर्ण साधन है। इसमें हमें आर्य एवं द्रविड़ संस्कृति के समन्वय की झलक भी मिलती है। ऐसा प्रतीत होता है कि इस काल तक उत्तर भारतीय समाज की कई परंपराओं को संगम कालीन समाज ने अपना लिया था। तमिल समाज में राजा को सर्वाधिक प्रतिष्ठित स्थान प्राप्त था।
शिलप्पादिकारम् और मणिमैखले तत्समय की सामाजिक स्थिति पर प्रकाश डालते हैं। इनमें तत्कालीन समाज में नारी की स्थिति, उनके दार्शनिक एवं शास्त्रार्थ संबंधित दृष्टिकोण को भी स्थान दिया गया है। इस काल में महिलाओं को अपना जीवन साथी चुनने की छूट थी। तमिल ग्रन्थ तोलकाप्पियम में आठ प्रकार के विवाहों का भी उल्लेख मिलता है। विधवाओं की स्थिति अधिक शोचनीय थी। उच्च जातियों में सती प्रथा के प्रचलन के भी संकेत मिलते हैं।
संगमकालीन समाज में वर्ण एवं जाति व्यवस्था उतनी कठोर नहीं थी जितनी उत्तर भारत में थी। सामाजिक वर्गों में ब्राह्मणों को समाज में सर्वाधिक प्रतिष्ठित स्थान प्राप्त था। ब्राह्मणों के पश्चात् वेल्लार वर्ग का स्थान था। तत्कालीन समाज में शाकाहार एवं मांसाहार दोनों तरह के भोजन का प्रचलन था। वे लोक संगीत, नृत्य एवं विविध प्रकार के वाद्यों द्वारा मनोरंजन किया करते थे। धनी वर्ग पकी ईंट से बने मकानों में रहते थे जबकि निर्धन वर्ग कच्चे मकानों में रहते थे।
तमिल साहित्य में संस्कृतिक पक्षों की भी जानकारी प्राप्त होती है। इस काल में मृतक के संस्कारों में अग्निदाह एवं समाधीकरण दोनों ही विधियों द्वारा शव का अंतिम संस्कार किया जाता था। कभी-कभी शवों को खुले में जानवरों के खाने के लिये छोड़ दिया जाता था। संगम साहित्य से पता चलता है कि ब्राह्मण अपना समय अध्ययन एवं अध्यापन में व्यतीत करते थे, साथ ही अन्य धर्मों के अनुयायियों से उनका शास्रार्थ होता था।
प्रायद्वीपीय भारत के प्राचीन देवता मुरूगन को माना जाता था। कालांतर में इनका नाम सुब्रह्यण्य हो गया और स्कंद कार्तिकेय के साथ उनका तादात्म्य स्थापित कर दिया गया। प्रायद्वीपीय भारत में इस काल में देवताओं की पूजा विधियाँ उत्तर भारत के ही समान थीं। कावेरीपत्तनम से इंद्र की पूजा के साक्ष्य भी मिलते हैं। इसके इसके लिये विशेष समारोह का आयोजन किया जाता था।
संगम साहित्य के अध्ययन से प्रायद्वीपीय भारत के समाज तथा संस्कृति की सबसे विश्वसनीय जानकारी प्राप्त होती है। समाज में रहने वाले सामान्य मनुष्यों की दिनचर्या का जितना सूक्ष्म विवरण इन साहित्यों में प्राप्त होता है, वह अन्य साहित्यों में बहुत ही दुर्लभ है।
ब्रिटिश सरकार ने जिन सामाजिक, धार्मिक, आर्थिक और प्रशासनिक व्यवस्थाओं में परिवर्तन करके भारत को उपनिवेश में बदला था आगे चलकर उन्हीं बदलावों ने भारत मे जन-विद्रोह की राह प्रशस्त की। टिप्पणी कीजिये।
उत्तर :
हल करने का दृष्टिकोण-
भूमिका
भारत के प्रति अंग्रेज़ों की नीति
उनकी नीति किस प्रकार जन-विद्रोहों का कारण बनी
निष्कर्ष
ब्रिटिश व्यापारी के रूप में भारत आये और आगे चलकर यहाँ के संसाधनों पर नियंत्रण स्थापित कर लिया। इन अपार संसाधनों से ब्रिटिश साम्राज्य के अन्य उपनिवेशों को नियंत्रित करना आसान हो गया।
क्योंकि अंग्रेज भारत को लंबे समय तक अपने नियंत्रण में रखना चाहते थे अतः आवश्यक था कि कुछ ऐसे परिवर्तन किये जाए जो अंग्रेजी नियंत्रण को भारत में मज़बूत और दीर्घकालिक बना सके। ऐसे में अंग्रेज़ों ने अनेक आर्थिक, प्रशासनिक, राजनीतिक और सामाजिक-धार्मिक नीतियों को अपनाया। किंतु यही बदलाव कालांतर में ब्रिटिश सरकार के विरुद्ध हुए अनेक जन-विद्रोहों का कारण सिद्ध हुए।
इन बदलावों तथा निहित उद्देश्यों को निम्नलिखित बिंदुओं से समझा जा सकता है:
ब्रिटिश सरकार द्वारा अंग्रेज़ी को सरकारी भाषा बनाने के कारण फारसी और संस्कृत को जानने वाले लोग नौकरियों से हाथ धो बैठे। फलतः इस वर्ग में असंतोष पनपा।
अंग्रेज़ों ने अपनी सत्ता को सशक्त करने के लिये एक ऐसी प्रशासनिक व्यवस्था की स्थापना की जो सेना और पुलिस, राजस्व विभाग, नौकरशाही एवं न्यायिक प्रणाली पर आधारित थी। इससे ब्रिटिश शासन की भारतीय उपनिवेश पर पकड़ मज़बूत हुई। किंतु यह प्रणाली सभी वर्गो के हितों को साधने में सक्षम साबित न हो सकी और भारतीयों के असंतोष का कारण बनी।
अंग्रेज़ों ने भारतीय उपनिवेश में अपने पैर जमाने के लिये सख़्त आर्थिक नीतियों को अपनाया जिसके तहत भू-राजस्व नीति, कृषि का वाणिज्यीकरण, अनौद्योगिकरण, रेलवे का विकास, आयात-निर्यात नीति आदि की शुरुआत की। स्थानीय स्तर पर वसूल किये गए राजस्व से अंग्रेज़ों ने अपनी प्रशासनिक व्यवस्था को सुदृढ़ किया। इसी के तहत उन्होंने स्थानीय कृषकों से भारी मात्रा में जबरन राजस्व वसूलना प्रारंभ किया। जो कालांतर में कृषक असंतोष का कारण बना।
उन्होंने ईसाई मिशनरियों को धर्मांतरण के लिये प्रेरित किया एवं आंग्ल शिक्षा पद्धति को अपनाया। जो भारतीयों के धार्मिक विश्वास पर सीधा प्रहार था।
विभिन्न भू-राजस्व नीतियों एवं आदिवासी क्षेत्रों में हस्तक्षेप के कारण कृषकों एवं आदिवासियों का आर्थिक शोषण किया गया। जिसके परिणास्वरूप कृषकों एवं आदिवासियों ने विद्रोह कर दिया। नव स्थापित न्याय, नौकरशाही और राजस्व व्यवस्था को स्थानीय लोग समझ नहीं पाते थे। वहीं, अंग्रेज़ न्यायाधीश भी स्थानीय समस्याओं को नहीं समझ पाते थे, फलस्वरूप तनाव की स्थिति उत्पन्न हुई जो अंतत: जन-विद्रोहों में परिणत हुई।
ब्रिटिश शासकों ने स्थानीय धार्मिक मान्यताओं, रूढ़ियों एवं परंपराओं को परिवर्तित करने का प्रयास किया। शोषकों ने शोषितों के धार्मिक स्थलों को भी क्षति पहुँचाईं परिणामस्वरूप तनाव की स्थिति में विरोध करने वाले व्यक्तियों ने प्रचलित धार्मिक मान्यताओं का प्रयोग किया।
निष्कर्षतः ब्रिटिश सरकार द्वारा भारत को उपनिवेश में परिवर्तित करने हेतु अपनायी गयी प्रशासनिक, आर्थिक और सामाजिक नीतियों ने ही कालांतर में उन कारकों को आधार प्रदान किया जिन्होंने कालांतर में ब्रिटिश सरकार के विरुद्ध विभिन्न जन-विद्रोहों को भी जन्म दिया।
“प्रयोगवाद पाश्चात्य साहित्यिक प्रवृत्तियों में भारतीय दर्शन के संश्लेषण से व्युत्पन्न आंदोलन है,” उदाहरण सहित व्याख्या कीजिये।
उत्तर :
आधुनिक हिंदी कविता के इतिहास में वर्ष 1943 में अज्ञेय द्वारा संपादित तार सप्तक के प्रकाशन के साथ ही एक नया मोड़ उपस्थित हुआ जिसे प्रयोगवाद कहा गया। इस संकलन में सात कवियों की कविताएं शामिल थी- रामविलास शर्मा, मुक्तिबोध, अज्ञेय, गिरिजाकुमार माथुर, नेमी चंद्र जैन, प्रभाकर माचवे, भारत भूषण अग्रवाल।
प्रयोगवाद पर पश्चिमी साहित्यिक प्रवृत्तियों पर पड़ने वाले कारकों का प्रभाव देखा गया। उदाहरण स्वरूप द्वितीय विश्व युद्ध का प्रभाव क्षण भंगुरता एवं क्षणवादी मानसिकता के संदर्भ में देखा गया, इसी प्रकार फ्रायड के मनोविश्लेषणवाद संबंधी लिबिडो एक काम चेतना तथा अमेरिका में विकसित टी. एस. इलियट एवं रिचर्ड्स के नई समीक्षा आंदोलनों का भी प्रयोगवाद पर प्रभाव देखा गया। इलियट के निर्वैक्तिकता सिद्धांत का प्रभाव भी प्रयोगवाद की रचनाओं में देखा गया। इलियट ने रोमांटिसिजम की आलोचना यह कह कर की कि- इसमें भावनाओं की अभिव्यक्ति नहीं बल्कि वमन होता है। उनके अनुसार रचना प्रक्रिया में कवि को भावुक होकर नहीं बल्कि तटस्थ होकर शामिल होना चाहिए। इस प्रकार इलियट कहते हैं कि- भोगने वाले मन और रचना करने वाले मन में एक अनिवार्य अंतराल होना चाहिए और यह अंतराल जितना बड़ा होगा रचना उतनी ही महान होगी। इस विचार को अब घोषित रूप से स्वीकार किया गया तथा शेखर एक जीवनी में इस प्रसंग का उल्लेख भी किया गया है। इसी समय के फ्रांस में सक्रिय प्रतीक वाद का प्रभाव भी प्रयोगवाद में देखा गया।
पश्चिमी प्रवृत्तियों के अतिरिक्त प्रयोगवाद में तत्कालीन भारतीय परिस्थितियों, स्वाधीनता आंदोलन और व्यक्तिगत हितों तथा गांधी जी के दर्शन प्रबुद्ध व्यक्तिवाद का प्रभाव भी देखा गया। तत्कालीन भारत की सामाजिक राजनीतिक परिस्थितियों जैसे शहरीकरण आदि का भी प्रभाव देखा गया। इसके अतिरिक्त अज्ञेय पर उनकी रचना असाध्य वीणा में जैन सिद्धांतों का प्रस्फुटन भी देखा जा सकता है। प्रयोगवाद के भारतीय विशेषताओं में भाषा को अधिक महत्व दिया गया, इस संदर्भ में अज्ञेय कहते हैं- भाषा सिर्फ व्यक्ति का माध्यम नहीं, जानने का भी माध्यम है। जितनी हमारी भाषा होती है, हम उतना ही सोच सकते हैं।
इस प्रकार प्रयोगवाद पश्चिमी साहित्यिक प्रवृत्तियों से प्रभावित होते हुए भारतीय परिस्थिति एवं दर्शन को गहनता से आत्मसात करते हुए भारतीय प्रयोगवाद के एक नवीन एवं उत्कृष्ट संस्करण के रूप में प्रस्तुत हुआ।
दक्षिण-पूर्व एशियाई देशों की कला और साहित्य ही नहीं बल्कि उनके आचार-विचार, संस्कार-व्यवहार और तौर-तरीकों को भी भारतीय संस्कृति ने प्रभावित किया। टिप्पणी करें।
उत्तर :
हल करने का दृष्टिकोण
भूमिका
भारत की संस्कृति का दक्षिण-पूर्व एशियाई देशों में प्रचार-प्रसार
इसका दक्षिण-पूर्व एशियाई देशों पर प्रभाव
निष्कर्ष
दक्षिण-पूर्वी एशियाई देशों से मिले साहित्यिक स्रोतों से यहाँ की भाषा, धर्म, राजनीति तथा सामाजिक संस्थानों पर भारत का बहुत गहरा प्रभाव दिखाई पड़ता है। इन देशों में भारतीय संस्कृति के प्रसार का कारण अनेक भारतीय राजाओं जिनमें अशोक प्रमुख था, द्वारा दक्षिण-पूर्व एशिया के अनेक देशों में धर्म एवं संस्कृति का प्रचार प्रसार था। ऐसा माना जाता है कि दक्षिण-पूर्वी एशियाई देशों में भारतीय संस्कृति तथा धर्म का जितना प्रभाव पड़ा उतना शायद ही संसार के किसी अन्य देश पर पड़ा हो।
मौर्योत्तर काल से दक्षिण-पूर्व एशियाई देशों में भारतीय संस्कृति ने प्रवेश किया और अपनी सभ्यता, संस्कृति व धर्म से यहाँ के लोगों को प्रभावित किया।
भारतीय संस्कृति का सर्वाधिक प्रभाव जावा, सुमात्रा, बाली, चंपा, फुनान और मलाया आदि क्षेत्रों में अधिक रहा। मलयद्वीप तथा इंडोनेशियाई द्वीपों पर सर्वप्रथम पूर्वी तटों के व्यापारियों का संपर्क स्थापित हुआ। इसी दौर में महायान और हीनयान से जुड़े कुछ धर्म प्रचारक भी यहां आए। कुछ इतिहासकारों का यह भी मानना है कि गुप्तकाल में इन क्षेत्रों को उपनिवेश की तरह भी इस्तेमाल किया गया। इसी समय भारत के पूर्वी तटों से दक्षिण-पूर्वी एशियाई क्षेत्रों में राजनीतिक और प्रशासनिक रूप से प्रभावी होने की भारतीय प्रयास की शुरूआत भी होती है।
सम्राट अशोक ने बौद्ध धर्म के प्रचारक मंडल को बर्मा भेजा तथा बौद्ध धर्म के प्रचार प्रसार के निर्देश दिये। 11 से 13वीं शताब्दी के मध्य आते-आते बर्मा बौद्ध-संस्कृति का महान केंद्र बन गया।
इसी तरह मलेशिया के केडाह प्रांत से शैव धर्म के प्रचार-प्रसार तथा कालांतर में इसके प्रचलन के संकेत मिलना, वियतनाम में हिंदू एवं बौद्ध मंदिरों के निर्माण के साथ ही शिव, गणेश, लक्ष्मी, पार्वती, सरस्वती, बुद्ध तथा लोकेश्वर आदि देवताओं की पूजा किये जाने, थाईलैंड से अमरावती शैली, गुप्तकालीन कला और पल्लव लिपि में अंकित बौद्ध धर्म के सिद्धांतों के अवशेषों का मिलना, कंबोडिया में अंकोरवाट का मंदिर तथा इंडोनेशिया के जावा द्वीप पर प्रांबानन में हिंदू मंदिर और बोरोंबुदूर में विश्व विख्यात विशाल बौद्ध स्तूप का मिलना भारतीय संस्कृति के गहन प्रभाव का परिचायक है।
पूजापाठ की पद्धतियों, जीवन के विभिन्न संस्कारों, त्योहारों को मनाने के तरीकों, रहन-सहन की पद्धतियां तथा संस्कारों में भारत तथा दक्षिण-पूर्व एशियाई देशों में आश्चर्यजनक रूप से समानता दिखाई देती है।
भारतीय संस्कृति ने दक्षिण-पूर्व एशिया के देशों की कला और साहित्य ही नहीं बल्कि उनके आचार-विचार, संस्कार-व्यवहार और तौर-तरीकों को भी प्रभावित किया है। जिसे हम आज भी भारत-आसियान संबंधों के संदर्भ समझ सकते हैं।
इंग्लैंड और फ्राँस के मध्य भारत में अपने वर्चस्व स्थापना की कोशिशों को लेकर हुये कर्नाटक युद्ध में अंग्रेज़ों की विजय एवं फ्राँसीसियों की पराजय के क्या कारण रहें। स्पष्ट कीजिये।
उत्तर :
हल करने का दृष्टिकोण
भूमिका
कर्नाटक युद्ध-सामान्य परिचय
अंग्रेजों की विजय तथा फ्राँसीसियों की हार के कारण
निष्कर्ष
ब्रिटिश एवं फ्राँसीसी दोनों ही भारत में व्यापारिक उद्देश्यों के लिये आए लेकिन कालांतर में भारत में राजनीतिक वर्चस्व स्थापित करने में संघर्षरत हो गए।
दोनों ही इस क्षेत्र में राजनीतिक शक्ति स्थापित करना चाहते थे। भारत में एंग्लो-फ्रेंच प्रतिद्वंद्विता ने इतिहास में इंग्लैंड एवं फ्राँस की पारंपरिक प्रतिद्वंद्विता को प्रतिबिंबित किया। भारत में लड़े गए तीन कर्नाटक युद्धों के रूप में एंग्लो-फ्रेंच के मध्य प्रतिद्वंद्विता ने यह सिद्ध कर दिया की संपूर्ण भारत में शासन स्थापित करने के लिये अंग्रेज़ों से अधिक फ्राँसीसी उपयुक्त थे।
ब्रिटिश की जीत तथा फ्राँसीसियों कंपनी के हार के कारण-
ईस्ट इंडिया कंपनी एक निजी कंपनी थी। उस पर सरकारी नियंत्रण कम था इससे कंपनी के लोगों में उत्साह एवं आत्मविश्वास अपेक्षाकृत अधिक था। कम सरकारी नियंत्रण होने के कारण कंपनी सरकार के अनुमोदन की प्रतीक्षा किये बिना तत्काल निर्णय ले सकती थी।
वहीं फ्राँसीसी कंपनी राज्य की एक व्यापारिक संस्था थी। इसे फ्राँसीसी सरकार द्वारा नियंत्रित एवं विनियमित किया जाता था व सरकार की नीतियों और निर्णय लेने में देरी के कारण इसे क्षति हुई।
बेहतर ब्रिटिश नौसेना एवं बड़े शहरों में ब्रिटिश नियंत्रण के मामले में भी अंग्रेज़ी नौसेना फ्राँसीसी नौसेना से बेहतर थी।
अंग्रेज़ों के आधिपत्य में तीन महत्त्वपूर्ण स्थान कलकत्ता, बॉम्बे एवं मद्रास थे, जबकि फ्राँसीसियों के पास केवल पुद्दुचेरी था।
ब्रिटिश आर्थिक रूप से शक्तिशाली थे। फ्राँसीसियों ने क्षेत्रीय महत्त्वाकांक्षा के लिये अपने वाणिज्यिक हितों को गौण कर दिया, जिससे फ्राँसीसी कंपनी के समक्ष वित्तीय अभाव की स्थिति उत्पन्न हुई।
अपने साम्राज्यवादी उद्देश्यों के बावज़ूद, अंग्रेज़ों ने कभी भी अपने वाणिज्यिक हितों की उपेक्षा नहीं की।
ब्रिटिशों की हमेशा से उनके प्रतिद्वंद्वियों के खिलाफ युद्ध में मदद करने के लिये वित्तीय स्थिति अच्छी थी।
भारत में अंग्रेज़ों की सफलता का एक प्रमुख कारण आयरकूट, मेजर स्ट्रिंगर लॉरेंस, रॉबर्ट क्लाइव जैसे योग्य सेनानायकों की उपस्थिति थी। अंग्रेजों की तुलना में फ्राँसिसियों कंपनी में एकमात्र डूप्ले को इनके समकक्ष माना जा सकता था।
उपरोक्त से स्पष्ट है कि सैनिक, आर्थिक, राजनीतिक पहलुओं के संदर्भ में ब्रिटिश कंपनी फ्राँस की कंपनी से बेहतर स्थिति में थी अतः कर्नाटक युद्ध में जीत हासिल कर भारत में वर्चस्व स्थापित करने में अपेक्षाकृत सफल रही।
शेरशाह द्वारा किये गए सुधार उसे एक बहादुर, बुद्धिमान, व्यवहार कुशल सैन्य प्रशासक, पैनी राजनीतिक परख एवं नगर प्रशासन में असाधारण कौशल और योग्यता रखने वाला व्यक्ति सिद्ध करते हैं। स्पष्ट करें।
उत्तर :
हल करने का दृष्टिकोण:
शेरशाह के शासनकाल के विषय में संक्षिप्त उल्लेख
विभिन्न क्षेत्रों में किये गए सुधार
निष्कर्ष
शेरशाह सूरी अपने शासनकाल की पाँच वर्ष की छोटी सी अवधि में अपने सुधारों के माध्यम इतिहास में सफल नायकों की श्रेणी में स्थान प्राप्त करने में सफल रहा। इतिहासकारों के अनुसार, अपने समय का वह सबसे दूरदर्शी और विशिष्ट सूझबूझ वाला शासक था।
शेरशाह द्वारा कार्यान्वित सुधार:
उसने साम्राज्य को 47 सरकारों में विभाजित किया। शासन की दृष्टि से प्रत्येक सरकार को कई परगनाओं में बाँट दिया गया।
खेती योग्य भूमि को अच्छी, मध्यम एवं खराब तीन वर्गों में वर्गीकृत किया गया था।
शेरशाह सूरी ने कलकत्ता से पेशावर के बीच पुराने राजमार्ग ग्रांट ट्रंक रोड को पुन: चालू करवाया। शेरशाह ने सोनारगाँव से सिंध, आगरा से बुरहानपुर, जोधपुर से चित्तौड़ और मुल्तान से लाहौर तक चार महत्त्वपूर्ण राजमार्गों के निर्माण द्वारा संचार व्यवस्था को सुदृढ़ किया।
न्याय व्यवस्था के तहत खुद अपने कबीले के लोगों, रिश्तेदारों एवं अन्य लोगों के बीच भेदभाव न करने और सत्ताधारी वर्ग तथा अन्य लोगों द्वारा किये जाने वाले अत्याचारों को रोकने पर विशेष बल दिया गया था।
पुलिस का पुनर्गठन किया।
शेरशाह के शासन के तहत भूमि राजस्व प्रशासन को अच्छी तरह से संगठित किया गया था और भूमि सर्वेक्षण ध्यानपूर्वक किया जाता था। उसके राजस्व सुधारों ने राज्य के राजस्व में वृद्धि की।
उसने ‘दाम’ कहे जाने वाले चाँदी के नए सिक्के जारी किये।
व्यवस्थित डाक सेवा की शुरुआत की।
शेरशाह सूरी ने दिल्ली के निकट यमुना नदी के किनारे एक नया नगर बसाया था।
वास्तुशिल्प के क्षेत्र में देखें तो उसने सासाराम में स्वयं का मकबरा बनवाया।
उपरोक्त से स्पष्ट है कि उसके द्वारा किये गए कार्य तत्समय कि विभिन्न समस्याओं का समाधान प्रस्तुत करते हैं। यह कार्य उसे न सिर्फ एक वीर सैनिक, कुशल प्रशासक के साथ-साथ एक दूरदर्शी राजनीतिज्ञ भी सिद्ध करते हैं।
भक्ति आंदोलन किसी विशिष्ट या व्यक्तिगत ईश्वर के प्रति निष्ठा के प्रकटीकरण अतिरिक्त अन्य आयामों को समेटे रखने वाला आंदोलन भी था। विश्लेषण करें।
उत्तर :
हल करने का दृष्टिकोण-
भूमिका
व्यक्तिगत ईश्वर के प्रति निष्ठा से आशय
अन्य पक्ष
मध्य काल में भक्ति आंदोलन की शुरुआत सर्वप्रथम दक्षिण के अलवार तथा नयनार संतों द्वारा की गई। बारहवीं शताब्दी के प्रारंभ में रामानंद द्वारा इस आंदोलन का प्रचार प्रसार दक्षिण भारत से उत्तर भारत में किया गया।
इस आंदोलन को चैतन्‍य महाप्रभु, नामदेव, तुकाराम, जयदेव ने और अधिक मुखर बना दिया। भक्ति आंदोलन का उद्देश्य था- हिन्दू धर्म एवं समाज में सुधार तथा इस्लाम एवं हिन्दू धर्म में समन्वय स्थापित करना। अपने उद्देश्यों में यह आंदोलन काफी हद तक सफल रहा।
मध्यकालीन भारतीय हिंदू समाज के धार्मिक जीवन में भक्ति आंदोलन के रूप में महत्त्वपूर्ण चेतना व जागृति का विकास हुआ। भक्ति काल में प्रत्येक सामाजिक, धार्मिक सुधारक संत के द्वारा समाज में किसी विशेष भगवान के प्रति भक्ति या आस्था का प्रचार -प्रसार किया गया जो इसे भक्ति आंदोलन की महत्त्वपूर्ण विशेषता बनाता है। गौर से देखें तो यह भारत में बहुदेववाद की स्थापित पंरपरा से भिन्न था।
दक्षिण भारत के भक्ति आंदोलन से जुड़े संतों ने ईश्वर के प्रति व्यक्तिगत प्रेम और समर्पण को मोक्ष प्राप्ति का सर्वश्रेष्ठ मार्ग बताया। दूसरी ओर महाराष्ट्र में भक्ति आंदोलन को नामदेव व तुकाराम ने अधिक मुखर बनाया तथा 'हरि' के प्रति अदम्य प्रेम व समर्पण का उपदेश दिया। महाराष्ट्र में संत रामदास ने राम की पूजा को लोकप्रिय बनाने में महत्त्वपूर्ण योगदान दिया। भारत के हिंदी भाषी क्षेत्रों में भक्ति आंदोलन के प्रमुख संत रामानन्द थे जिन्होंने भगवान राम के स्वरूप में भक्ति भावना का प्रकटीकरण किया। रामानन्द ने बताया कि केवल राम के प्रति प्रेम व समर्पण के माध्यम से ही मुक्ति पाई जा सकती है।
तुलसीदास ने भगवान राम में आस्था प्रकट की तथा राम को निरपेक्ष सत्य (अंतिम सत्य) के रूप में स्थापित किया। मीराबाई कृष्ण भक्ति की साकार प्रतिमा मानी जाती थीं। संत सूरदास भी अपनी रचनाओं में कृष्ण के मोहक रूप तथा राधा की कथाओं का वर्णन करते थे। इसके अतिरिक्त चैतन्य महाप्रभु ने श्रीकृष्ण की आराधना से भगवान के प्रति अदम्य प्रेमभाव का प्रकटीकरण किया है।
उपरोक्त से स्पष्ट है कि मध्यकालीन भारत का भक्ति आंदोलन किसी विशिष्ट या व्यक्तिगत ईश्वर के प्रति निष्ठा के प्रकटीकरण के संदर्भ में ज़्यादा महत्त्वपूर्ण है किंतु इसका तात्पर्य यह बिल्कुल नहीं है कि इन संतों ने अन्य की उपेक्षा या आलोचना की। इन्होंने केवल अपने आराध्य के प्रति पूर्ण समर्पण की भावना को अभिव्यक्त किया। अतः स्पष्ट है कि यह किसी व्यक्ति द्वारा व्यक्तिगत ईश्वर को अपनाए जाने के अलावा अन्य आयामों को समेटे रखने वाला आंदोलन था।
सांप्रदायिक अधिनिर्णय के द्वारा ब्रिटिश सत्ता ने दलितों की स्थिति में सुधार हेतु प्रयास किया था किंतु इसने भारतीय समाज की विविधता में परस्पर विरोधी हितों के मध्य खाई को अधिक गहरा ही किया। टिप्पणी करें।
उत्तर :
हल करने का दृष्टिकोण
सांप्रदायिक अधिनिर्णय के प्रावधान
सांप्रदायिक अधिनिर्णय के नकारात्मक पक्ष
परस्पर विरोधी हितों में टकराव के बिंदुएवं
परिणाम
निष्कर्ष
भारत की प्रांतीय विधायिका में दलितों के प्रतिनिधित्व के बारे में 16 अगस्त, 1932 ई. को प्रधानमंत्री रैम्जे मैकडॉनाल्ड द्वारा ब्रिटिश संसद में एक घोषणा की गई जिसे कम्युनल अवॉर्ड या सांप्रदायिक अधिनिर्णय के नाम से जाना जाता है। यह अंग्रेजों द्वारा भारत में अपनाई गई “फूट डालो और राज करो” की नीति का एक अन्य उदाहरण था।
अंग्रेज़ो के अनुसार यह ब्रिटिश शासन द्वारा दलितों की राजनीतिक और सामाजिक स्थिति को सुधारने के लिये प्रयास है। इसके प्रावधान निम्नलिखित थे:
प्रांतीय व्यवस्थापिकाओं की सदस्यों संख्या बढ़ाकर दुगुनी कर दी गई।
अल्पसंख्यकों के लिये अलग निर्वाचन की व्यवस्था की गई।
स्त्रियों के लिये भी कुछ स्थान आरक्षित किये गए।
दलितों के लिये पृथक निर्वाचन और प्रतिनिधित्व का अधिकार दिया गया।
सरकार ने इस घोषणा की की उनके द्वारा दलितों की स्थिति को राजनीतिक प्रतिनिधित्व प्रदान करके सुधारने का प्रयास किया गया है किंतु गहनता से विश्लेषण करने पर हम पाते हैं कि इसके द्वारा भारतीय राष्ट्रवाद को कमजोर करने का प्रयत्न किया गया। जिसे निम्नलिखित बिंदुओं के माध्यम से समझा जा सकता है-
इस निर्णय की योजना ही ऐसी बनाई गई थी कि प्रांतों में वास्तविक उत्तरदायी शासन का विकास न हो सके।
केंद्रीय व्यवस्थापिका के संगठन में कोई परिवर्तन नहीं किया गया।
यह निर्णय पक्षपात पर आधारित था क्योंकि इसमें यूरोपियनों और मुसलमानों को विशेष रियायतें दी गई थीं।
अस्पृश्यों के लिये अलग निर्वाचन की व्यवस्था के द्वारा हिंदुओं में फुट डालने का प्रयास किया गया।
इस निर्णय से मुस्लिम सांप्रदायिकता को बढ़ावा मिला।
इस प्रकार सांप्रदायिक अधिनिर्णय ने हिंदू-मुस्लिम हितों में टकराहट तो उत्पन्न की ही, साथ ही हिन्दुओं में भी सवर्णों और अस्पृश्यों के मध्य हितों के टकराव को जन्म दिया।
इसे निम्नलिखित बिंदुओं के माध्यम से समझा जा सकता है:
मुस्लिम लीग ने मुस्लिमों के लिये अधिक सहूलियतें मांगना प्रारंभ कर दिया।
हिंदुओं में अस्पृश्य वर्ग भी अपनी महत्त्वाकांक्षाओं को पूरा करने के लिये लालायित हो गया। इससे हिंदू समाज में भी हितों का टकराव बढ़ गया।
निष्कर्षतः सांप्रदायिक अधिनिर्णय के द्वारा ब्रिटिश सत्ता ने स्वघोषित तौर पर दलितों की स्थिति में सुधार हेतु प्रयास किया था किंतु इसमें कोई संदेह नहीं कि इसका निहित उद्देश्य फूट डालो की नीति से प्रभावित था ऐसे में भारतीय राष्ट्रवाद को इसने नकारात्मक रूप से प्रभावित किया तथा भारतीय समाज की विविधता में परस्पर विरोधी हितों के मध्य खाई को पाटने की बजाए और गहरा कर दिया।
पालि के उद्भव और विकास के साथ ही इसके विकास में बौद्ध धर्म के ग्रंथों के योगदान को स्पष्ट कीजिये।
उत्तर :
पालि साहित्य के स्रोत:
पालि के विकास के अध्ययन की सामग्री पालि साहित्य तथा अशोक के अभिलेखों में प्राप्त होती है। पालि में बौद्ध धर्म के थेरवाद अथवा हीनयान संप्रदाय के धार्मिक साहित्य की रचना हुई है। वास्तव में पालि शब्द किसी भाषा का द्योतक नहीं है। पालि का अर्थ है “मूलपाठ” अथवा “बुद्धवचन”।
पालि साहित्य का उद्भव:
पंडित विष्णु शेखर भट्टाचार्य पालि शब्द को संस्कृत पंक्ति शब्द से निकला हुआ मानते हैं वह इसके ध्वनि परिवर्तन का क्रम पंक्ति>पन्ति>पट्ठि>पल्लि>पालि से माना है। कुछ विद्वानों का मानना है कि पालि गांव की भाषा थी और संस्कृत नगरों में बोली जाती थी।
मैक्स वालेसर पालि शब्द की उत्पत्ति पाटलिपुत्र से मानी है। उनका मानना है कि ग्रीक में पाटलिपुत्र को पालब्रोथ लिखा जाता था। भिक्षु जगदीश कश्यप ने पालि महा व्याकरण में पालि शब्द की उत्पत्ति परियाम शब्द से माना है। पालि शब्द का सबसे पहला व्यापक प्रयोग हमें आचार्य बुद्धघोष की अट्ठकथाओं और उनके विशुद्ध भाग में मिलता है।
आचार्य बुद्धघोष के कुछ ही समय पूर्व लंका में दिए गए दीपवंश ग्रंथ में भी पालि शब्द का प्रयोग बुद्धवचन के रूप में किया गया है।
पालि भाषा के विकास में सबसे महत्वपूर्ण प्रश्न यह है कि यह किस प्रदेश की मूल भाषा थी? सिंघली परंपराओं से मागधी या मगध की भाषा मानती है।
प्रोफेसर आर डेविड्स का इसे कोशल प्रदेश में छठी और सातवीं शताब्दी ईस्वी पूर्व में बोली जाने वाली भाषा मानते हैं। वेस्टर गार्ड इसे उज्जैनी प्रदेश की बोली मानते हैं।
पालि साहित्य का विकास:
पालि साहित्य का विस्तार पालि या पिटक साहित्य और अनुपालि या अनुपिटक साहित्य में होता है। पालि साहित्य या पिटक साहित्य तीन भागों में विभक्त है- सुत्त, विनय और अभिधम्म पिटक।
इसके अतिरिक्त इस भाषा का प्रयोग अशोक के शिलालेखों में किया गया। बुद्धघोष के ही समय जिन बौद्ध विद्वानों ने महात्मा बुद्ध के विषय में साहित्य रचना की जिसमें अश्वघोष, नागार्जुन, वसुबंधु और दिक्नाग प्रमुख हैं।
पालि साहित्य में विषयवस्तु:
पालि साहित्य के क्षेत्र में काव्य की रचना बहुत कम हुई है। मानव जीवन की व्यापक एवं गहन अनुभूतियों का पहला दर्शन हमें त्रिपिटकों में दिखाई देता है। त्रिपिटक में संकलित भगवान तथागत के ऊंचे विचारों का विश्लेषण किया गया है। विषय की दृष्टि से पालि में दो प्रकार के काव्यों की रचना हुई है- वर्णनात्मक और आख्यानात्मक।
पालि भाषा का व्याकरण:
लगभग 5वीं शताब्दी ईस्वी तक पालि भाषा में किसी भी प्रकार के व्याकरण ग्रंथ की रचना नहीं हुई थी। आचार्य बुद्धघोष ने जितनी भी निष्पत्तियाँ या प्रयोग किए हैं उनका आधार पाणिनि व्याकरण ही था। प्रोफ़ेसर बलदेव उपाध्याय ने पालि में उपलब्ध व्याकरण को तीन शाखाओं में विभक्त किया है:
कच्चायन व्याकरण
मोग्गालायन व्याकरण
अग्गवंसकृत सद्दनिति
ध्वनि समूह का परिचय
पालि में 47 ध्वनि मानी गई है यहाँ पर ऋ, ऐ, औ जैसे स्वरों का प्रयोग नहीं मिलता है तथा दो नए स्वर हृस्व ए और ओ मिलते हैं। पालि में श, ष नहीं मिलते हैं।
ह्रदय > हदय, कृषि > कसि
विसर्ग नहीं मिलता है।
स्वत्रंत स्थिति में ह् प्राण ध्वनि व्यंजन है, किंतु य, र, ल, या व अनुनासिक में संयुक्त होने पर।
घोषीकरण: स्वर मध्य अघोष, व्यंजन घोष हो जाता है।
मकर > मगर